Мон-атом ххк

Компанийн ерөнхий мэдээлэл
“Монгол Улсын төрөөс цацраг идэвхт ашигт малтмал болон цөмийн энергийн талаар баримтлах бодлого”-ын дагуу “Уран болон бусад төрлийн цацраг идэвхт ашигт малтмалын геологи хайгуул, олборлолтын үйл ажиллагаанд дангаар болон бусад хуулийн этгээдтэй хамтран оролцох, төрийн төлөөллийг зохих хууль тогтоомжийн дагуу хэрэгжүүлэх” үндсэн үүрэгтэйгээр Монгол Улсын Засгийн газрын 2009 оны 45 дугаар тогтоолоор 100 хувь төрийн өмчит хязгаарлагдмал хариуцлагатай компани хэлбэрээр үүсгэн байгуулагдсан.

Алсын хараа

Компанийн сайн засаглалыг бэхжүүлсэн, чадварлаг, мэргэшсэн боловсон хүчин бүхий тогтвортой менежментийг хэрэгжүүлэх замаар хүн ам, байгаль орчинд ээлтэй үйл ажиллагаа явуулж Монгол Улсын нийгэм, эдийн засгийн хөгжилд хувь нэмэр оруулахад оршино.

Эрхэм зорилго

Цацраг идэвхт ашигт малтмалын салбарт олон улсын жишигт нийцсэн сайн менежмент бүхий үнэ цэн, үр өгөөжийг нэмэгдүүлсэн үндэсний бие даасан компани болох.

Үнэт зүйл

 Тогтвортой хөгжил
 Мэргэшсэн чадварлаг
 Ил тод, хариуцлагатай байдал
 Өрсөлдөх чадвар

Стратегийн зорилго

 Цацраг идэвхт ашигт малтмалын нөөцийг нэмэгдүүлэх
 Шар нунтгийн олборлолт, боловсруулалтыг нэмэгдүүлэх
 Цөмийн эрчим хүч үйлдвэрлэх зорилгоор атомын цахилгаан станцтай болох суурь судалгаануудыг хийх

Түүхэн хөгжил
2009

Монгол Улсын Засгийн газрын 2009 оны 2 дугаар сарын 11-ний өдрийн 45 дугаар тогтоолоор “Уран болон бусад төрлийн цацраг идэвхт ашигт малтмалын геологи хайгуул, олборлолтын үйл ажиллагаанд дангаар болон бусад хуулийн этгээдтэй хамтран оролцох, төрийн төлөөллийг зохих хууль тогтоомжийн дагуу хэрэгжүүлэх” чиг үүрэгтэй 100% төрийн өмчит хязгаарлагдмал хариуцлагатай компани хэлбэрээр байгуулагдсан.

2010

Монгол Улсын Засгийн газар, Бүгд найрамдах Франц Улсын Засгийн газар хооронд “Цөмийн энергийн салбарт хамтран ажиллах тухай” 2010 онд Улаанбаатар хотод байгуулсан хэлэлцээр. 

2012

“Мон-Чех Ураниум” ХХК-тай Монгол Улсад “Цацраг идэвхт ашигт малтмалын салбарт хамтран ажиллах” гэрээ байгуулсан.

2013

Бүгд Найрамдах Франц Улстай Хувьцаа эзэмшигчдийн гэрээ байгуулсан.

2015

Мон-Чех ураниум компанитай Хувьцаа эзэмшигчдийн гэрээ байгуулсан.

2016

“Арава Майнс” ХХК-тай Орд ашиглах гэрээ байгуулсан.

Монгол Улсын Засгийн газрын 2016 оны 2 дугаар сарын 1-ний өдрийн “Төрийн өмчит болон төрийн өмчийн оролцоотой хуулийн этгээдийн талаар авах арга хэмжээний тухай” 68 дугаар тогтоолын 3 дугаар хавсралтаар “Мон-Атом” ХХК-ний төрийн эзэмшлийн хувь буюу 100 хувийг Төрийн төлөөллийг хэрэгжүүлэх байгуулага болох “Эрдэнэс Монгол” ХХК-руу шилжүүлсэн.

2017

“Эрдэнэс Монгол” ХХК-ийн Гүйцэтгэх захирлын А/81 тушаалаар “Арева майнс” ХХК-ийн 34 хувийн хувьцааг “Мон-Атом” ХХК-д шилжүүлэн авах “Хувьцаа шилжүүлэх гэрээ”-нд гарын үсэг зурах эрхийг “Мон-Атом” ХХК-ийн Гүйцэтгэх захирлын үүргийг түр орлон гүйцэтгэгч Д.Далайжаргалд олгосон.

“Арева майнс”  ХХК-ийн 34 хувийн “Хувьцаа шилжүүлэх гэрээ” байгуулсан.

2019

Зөөвч-Овоо, Дулаан-Уул ордод үйлдвэрлэлийн туршилт хийгдэхэд бэлэн болсон.

2021

“Зөөвч Овоо” ураны ордод үйлдвэрлэлийн туршилтын үйл ажиллагаа эхэлсэн.

Хувьцаа эзэмшигчдийн хурлын 02 дугаар тогтоолын 2 дахь хэсэгт “Мон-Атом” ХХК болон “Ураниум индастри” ХК-ийн хооронд 2012 оны 11 дүгээр сарын 16-ны өдөр байгуулсан “Цацраг идэвхт ашигт малтмалын салбарт хамтран ажиллах гэрээ”-ний дагуу хийгдсэн 2,000,000 /хоёр сая/ ам.долларыг ураны эрэл, тандан судалгаа, хайгуулын  ажилд зарцуулсан зардалд тооцохыг харилцан тохиролцсон. 

2022

2022 онд байдлаар Зөөвч-Овоо, Дулаан-Уул төслийн үйлдвэрлэлийн туршилтаар 10.4 тн шар нунтагийг олборлосон.  

“Мон-Атом” ХХК-ийн 3 мэргэжилтэн, “Эрдэнэс Монгол” ХХК-ийн 2 мэргэжилтэн, “Орано” группын 5 мэргэжилтэн гэсэн бүрэлдэхүүнтэй Хөрөнгө оруулалтын гэрээний нөхцөлийг хэлэлцэх хамтарсан ажлын хэсгийн эхний хурлыг 2022 оны 06 дугаар сарын 24-ны өдөр цахимаар зохион байгуулсан.

2023

Монгол-Оросын Засгийн газар хоорондын комиссын 25 дугаар хуралдааны 17 дугаар тэмдэглэл

“Мон-Атом” ХХК болон “Росатом энержи прожектс” ХК хооронд “Цөмийн эрчим хүчний салбарт хамтран ажиллах тухай” санамж бичиг байгуулсан.

2024

Монгол Улсын Үндсэн хуулийн Зургадугаар зүйлийн 2 дахь хэсэгт “...Байгалийн баялгийг ашиглах төрийн бодлого нь урт хугацааны хөгжлийн бодлогод тулгуурлаж, одоо ба ирээдүй үеийн иргэн бүрд эрүүл, аюулгүй орчинд амьдрах эрхийг нь баталгаажуулах, газрын хэвлийн баялгийн үр өгөөжийг Үндэсний баялгийн санд төвлөрүүлж тэгш, шударга хүртээх, стратегийн ач холбогдол бүхий ашигт малтмалын ордыг ашиглахдаа байгалийн баялаг ард түмний мэдэлд байх зарчимд нийцүүлэн түүний үр өгөөжийн дийлэнх нь ард түмэнд ногдож байх эрх зүйн үндсийг хуулиар тогтоосон бөгөөд Цөмийн энергийн тухай хуулийн нэмэлт өөрчлөлт 2024 оны 11 дүгээр сарын 21-ний өдөр батлагдсан. Гэрээний төсөлд төрийн эзэмшлийн 34 хувийн хувьцааг давуу эрхтэй, хориг тавих эрхтэй 10 хувь болгон өөрчилж, төрийн эзэмшлийн хувьцаа эзэмшигч хөрөнгө оруулалт хийх нөхцөлгүй, хөрөнгө оруулалтыг зээлэээр биш өөрийн хөрөнгөөр хийхээр, мөн АМНАТ-ыг суурь 5 хувь, тусгай 5 хувь, өсөн нэмэгдэх 1-9 хувиар байхаар буюу 19 хүртэл хувийн АМНАТ-ыг бүтээгдэхүүн гаргаж эхэлсэн цагаас эхлэн авахаар, түүнчлэн Засгийн газрын өгөөжийг 51-ээс дээш хувь байх бөгөөд хэрэв 51 хувьд хүрээгүй тохиолдолд “өгөөж тохируулах төлбөр” нэмэлтээр авахаар хэлэлцээг хийж чадсанаар онцлог болсон. 

2025

2025 оны нэгдүгээр сарын 17-ны өдөр Монгол Улсын Засгийн газар болон Орано Майнинг компани хооронд “Зөөвч овоо” уран олборлох төслийн хөрөнгө оруулалтын гэрээнд гарын үсэг зурсан. Энэхүү төсөл нь Монгол Улсын Засгийн газрын 2024-2028 оны үйл ажиллагааны хөтөлбөрт тусгагдсан 14 мега төслийн нэг бөгөөд Монгол Улсын хувьд гуравдагч хөрштэй байгуулсан хоёр дахь хөрөнгө оруулалтын гэрээ юм.

Удирдлага

Компанийн удирдлагын талаарх товч мэдээлэл

“Мон-Атом” ХХК нь Гүйцэтгэх захирал, Захиргааны удирдлагын алба,  Геологи Уул уурхайн алба гэсэн бүтэцтэй.

Компанийн бүтэц, хамтарсан компаниуд

Мон-Атом ХХК нь өөрийн үйл ажиллагаандаа салбарын бодлогоос гадна Ашигт малтмалын тухай, Цөмийн энергийн тухай хууль болон Засгийн газрын тогтоол, холбогдох дүрэм, журам, олон улсын болон үндэсний стандартууд, гэрээ хэлцэлүүдийг удирдлага болгодог. Ураны хамтарсан төслүүдийг эдийн засгийн эргэлтэд оруулах ажлаар Бүгд Найрамдах Франц Улсын Төрийн өмчит “Арева” групп, Оросын холбооны улсын төрийн өмчит “Росатом” компани, Бүгд Найрамдах Чех Улсын “Ураниум Индастри” компани, Бүгд Найрамдах Хятад Ард Улсын Төрийн өмчит Хятадын үндэсний цөмийн корпораци /CNNC/ зэрэг хөрөнгө оруулагч нартай хамтран хэрэгжүүлдэг.

Үйл ажиллагаа

“Мон-Атом” ХХК нь уран болон бусад төрлийн цацраг идэвхт ашигт малтмалын геологи хайгуул, олборлолтын үйл ажиллагаанд дангаар болон бусад хуулийн этгээдтэй хамтран оролцох, төрийн төлөөллийг зохих хууль тогтоомжийн дагуу хэрэгжүүлэх” стратегийн ач холбогдол бүхий орд газруудад төрийг 100 хувь төлөөлж ажиллах чиг үүрэгтэйгээр бусад компаниудтай хамтран ажилладаг.